### Beslutning

Godkendt.

Afbud: Flemming Jacobsen, Emily Lind

### Sagsfremstilling

## Resume og sagens baggrund

Fællesorganisationens Boligforening (FOB) søger ved mail af 21. juni 2024 om godkendelse af låneoptagelse med kommunegaranti i afd. 108, 4400 Kalundborg. Afd. 108 består af i alt 108 lejligheder, opført som etage, og søger om et 30-årigt realkreditlån på 4.009.160 kr. hos Jyske Realkredit.

Jyske Realkredit stiller, ifølge fremsendte garantiberegning, krav om 100% kommunegaranti. Ansøgning om kommunegaranti kræver Kommunalbestyrelsens godkendelse.

Lånet er til finansiering af kloakrenoveringer i afdelingen.

Kommunalbestyrelsen skal godkende kommunegaranti til ekstraordinær renovering jf. almenboliglovens § 98.

Lovhjemmel: Almenboligloven

## Indstillinger

Direktøren indstiller at,

1. kommunalbestyrelsen godkender låneoptagelse af 30-årigt realkreditlån på 4.009.160 kr.
2. kommunen yder garanti for lånet på 4.009.160 kr. svarende til 100 % garanti, jf. almenboliglovens § 98.
3. godkendelsen er betinget af, at der forinden igangsætning er indhentet de evt. nødvendige tilladelser, jf. bygningsreglementet, lokalplaner mv.

## Behandling

Økonomiudvalget, Kommunalbestyrelsen.

## Sagsfremstilling

FOB har i afdeling 108, på baggrund af afdelingernes 30-årige vedligeholdelsesplan og TV-inspektion af kloakinstallationernes tilstand, igangsat følgende renoveringsarbejde:

* Kloakrenovering

Arbejdet er igangsat på baggrund af bygningsdelens tekniske levetid, og på baggrund af en konkret faglig og totaløkonomisk vurdering, er nødvendigheden af arbejdet ikke udskudt.

Kloakkernes tilstand er ved tv-inspektion konstateret i væsentlig dårlig tilstand med uforholdsmæssigt mange kritiske skader, og dette har ikke været en del af helhedsplanen, hvor der kun er udført omfangsdræn omkring blokkene.

Der er undersøgt 1.700 m kloak, og konstateret 1.500 fejl – heraf ca. 20% kritiske.

Grundet den afsluttede helhedsplan, har afdelingen ikke haft tilstrækkelig tid til at opspare alle de nødvendige henlæggelser til fuldstændig finansiering af renoveringen, og fortsat drift af kloaksystemet er vurderet at være forbundet med uforholdsmæssig store udgifter til nødreparationer

De samlede anlægsudgifter i afd. 108 er oplyst til 8.009.160 kr. Udover realkreditlånet forventes resten at blive finansieret via egenfinansiering på 4.000.000 kr. Projektet er godkendt på afdelingsmøde den 19. juni 2024.

*Lejeforhøjelse:*

Lejeforhøjelse i afd. 108:

![](data:image/png;base64...)

Hvilket svarer til en stigning på 3,97%

Bemærk at nuværende og ny husleje er eksempler/cirkatal, og der er ikke taget højde for individuelle forbedringer i boligerne der medfører eventuel højere individuel leje, ligesom der ikke er taget alle boligtyper med.

Lejeforhøjelser skal ikke godkendes af kommunen, når den er under 5 % jf. almenlejelovens § 10 stk. 3.

*Økonomistabens bemærkninger:*

Garantien er til ekstraordinære arbejder jf. almenboliglovens § 98, hvilket indebærer, at garantien kan gives, hvis Kommunalbestyrelsen vurderer, at der er tale om ekstraordinære arbejder. Økonomistaben vurderer at dette er tilfældet i nærværende sag, og at et evt. afslag vil indebære, at projektet ikke kan gennemføres.

## Økonomiske konsekvenser

Garantien vil kun få konsekvenser for Kalundborg Kommune, såfremt FOB ikke betaler sine forpligtelser på lånet i garantiperioden. Garantien belaster ikke den kommunale låneramme. Kommunens garantier for lån til FOB udgjorde pr. 31. december 2023 i alt 311.781.499 kr.

### Sagens forløb

21/08/2024 Økonomiudvalget
Anbefales.